Document ID: /fineweb-2-swissfilter-quality_10-filterrobots/filtered/01798.jsonl.gz/1226

Narr vo Sangalle
Bilder
Sammlung der Verse
Fremdi Chräps sind i üüseri Gwässer immigriert.
Arabischi Muschle händ de Bodesee okkupiert.
Di Iiheimische händ kè Platz me, es mues öppis gschee.
Aber weit und breit e kei SVP.
De Trump hät s Wassersparen uf em WC untersait.
Die Entscheidig isch jetzt also würklich gschiid gsii.
De Dreck mues use, hät de sich überlait.
Und s Oval Office isch bi dem halt ebe d Schissi.
Z Bern obe fanged‘s glaub langsam a spinne,
Wèg dere blöde Spionagemaschine.
Die sölled doch stolz sii, es isch nämlich e so:
I dem Fall si mir d Erfinder vo Facebook und Co.
Autobahnbrugge, s blank Entsetze.
Zig Tuusig müesseds subito ersetze.
D Italiener sind was das betrifft die Schlaue.
Müend wenigstens die Alte nöd abbaue.
Im Dütsche hät das Liedli schwer schockiert:
„Üses Omi isch en alti Umweltsau.“
Mer hät de Text drufabe korrigiiert.
Si müend jetzt singen „üsen Opa au“.
Es isch mir da na sehr dra glège,
öppis über d Demenz und öppis über‘s Klima z säge.
Ich fang mit de Demenz a, das Thema kènnt jede …
… und über was han i gsait, well i suscht na rede?
Klimakatastrophe, was saisch dezue?
Temperature gönd immer me ue.
Bilderbuechwetter, wie jede Tag Föhn.
Nei ehrlich, das isch doch huere schön.
Hät‘s Mugge ghaa, hät‘s öppe wee ta.
Usser häsch sie vorher gsee ghaa.
Jetzt git‘s e sone Mugge,
die chasch nöd go verdrucke.
Die gheisst jetzt ebe Greta.
Ei Milliarde Tier, es isch unghüür!
Verbrenned z Australien, det im Füür.
Si säged, mer mües das positiv interpretiere.
Si seged jetzt Weltmeister im Grilliere.
Bim Flügen isch au nümmen alles commilfo.
I letster Ziit isch d Flugscham cho.
Und s gross Problem wo‘s bi de Boeing händ:
S git chum na Lüüt wo abstürze wänd.
Und dänn isch da au na die Sach mit dem C.
Grundsätzlich wär‘s allwèg scho na ok,
Wè mer‘s wür us em Name striche.
D Frag isch, was wür dänn na übrig bliibe.
Chunsch lieber nöd wèg sexuellem Übergriff dra,
söll‘sch zum andere Gschlècht ein Meter zèè Abstand ha.
Im Ehebett, und i de Büss und Bahne,
git‘s während de Stosszyt gwüssi Uusnahme.
Häsch es Auto kauft, debii chasch gar nöd fahre.
Pensionskasse verchlöpft, als Beizer, i knapp zwei Jahre.
Für s Huus nöd d Helfti wo‘d zahlt häsch übercho.
Dänn chasch als Manager zu de Migros
Schiis Häfeli. Schiis Teckeli, bi de Credit Suisse.
Hät‘s de gwüsst, oder dise, s isch überal de glichi Bschiss.
Im Thurgau de Schafbock behauptet jetzt au hine drii:
De Sex mit dem Buur seg nöd iivernehmlich gsii.
Wie mer bi de Raiffise e halbi Chiste kassiert.
Mit Abzocken zè Tuusig Stutz Buess riskiert.
D Studenten chönd sich das a de Uni la zeige.
Ob‘s Gauner wänd werde, müend‘s denn sèlber entscheide.
Wègem tüüfe Stürfuess i der Aglo
Laufed d Lüüt de Stadt in Schare devo.
Jetzt händ‘s e Methode zum die zrugg pffiife:
Si lönd s Appezellerbähnli dur d Kurfe schliife.
Bim Marktplatz, die Parkplätz, sind kè Parkplätz me.
Und d Stadt well demnächst au na dure ge,
wie mer als Fahrer ècht usefind,
dass die Parkplätz kè Parkplätz me sind.
Das mit de Spitöler schlüssen isch würkli trurig.
Sött‘sch in Spital und s‘hätt kèn, s isch schuurig.
Emotional chan eim das gwaltig uufwüele.
De Federer wür sogar gratis brüele.
Wènn‘d i some Bombardierzug gern öppis würsch esse,
Isch s Restaurant all pot zu und chasch es vergèsse.
Bi de SBB gheissts, kèn Grund zum Uusraste.
Das seg es Programm zum Intervallfaste.
Am Gotthard hätt die Bahn e schlächti Falle gmacht.
En Huffe Lüüt wo mit händ well, händ‘s nöd inebracht.
Künftig säged‘s, dass all Lüüt mit nè chönd,
wènn‘s die Wäge nèmed, wo d Türe nöd zue gönd.
D Chind mit em Velo uf em Trotoir, wird diskutiert.
I de Press isch gstande, die Blinde heged reklamiert.
Son en Seich go schribe, isch also würklich blöd.
Die Blinde gsèched doch die Velofahrer nöd.
De Gofe gebed‘s schint’s kei Ufzgi me.
Früener händ‘s eim gè dass nur so kracht.
Und dänn häsch sèlber chöne gsee,
wie mer‘s am beste nöd macht.
Wenn‘s vegan isch, schriebt mer Fleisch mit V.
Bim Fisch ohni Fisch drin gat das au.
Mit F gschribe chunt de Vogel uf de Tisch,
wenn im Fleischvogel Fleisch mit Vau drin isch.
Min letste Spruch isch nöd zum Lache.
E son es Versli chan i nie mee mache.
Mis schönsti Thema, es ist für immer dahin,
wenn s gheisst, mir landed im Flughafe Berlin.
Das mit de Negativzins han i nanig rècht gschnallt.
D Bank nimmt‘ s Geld nur, wä mer öppis zalt.
Wänn‘d bringsch, muesch zale, das isch doch wie gstolle.
En Dieb chunt‘s wenigstens gratis go hole.
Es grünt so grün, wenn Spaniens Blüten blühn.
Und isch es nöd z Spanie, isch es au schnurz.
Z Östrich blüht‘s jetzt au so grün.
Und singe tuet‘s de Kurz.
Im Swissair Prozess händ‘s endlich d Urteil gsproche.
Nie heg niemert nöd öppis mit Absicht verbroche.
Und de wo Kaffikasse gschnifft heg am Grounding Morge,
seg altershalb vor zèh Jaare scho gstorbe.
keine Verse vorhanden